Bybelskool » 2 Petrus
Written by Chris van Wyk. Posted in 2 Petrus
2 Petrus 2 – Wees versigtig vir vals profete en leraars
Petrus is baie bewus van die feit dat die evangelie bedreig word deur dwaalleraars. Dit is natuurlik nie iets nuuts nie, maar iets wat al dateer uit die OT tydvak waar daar ook telkens vals profete opgetree het en baie gelowiges mislei is (vgl. bv. Jeremia in sy stryd met die vals profete: Jeremia 23 – Ellende wag vir julle leiers). Die dwaalleraars sal dus 'n groot uitdaging vir die geloofsgemeenskap wees. Die gelowiges sal net: "met moeite ontkom aan dié wat in dwaling leef" (2 Pet. 2:18).
Petrus waarsku hulle reeds in die eerste drie verse om op die uitkyk te wees vir vier kenmerke van die dwaalleraars se leer en lewe – verloëning van die Here Jesus, allerlei losbandighede, hebsug, en 'n gebrek aan Skrifgesag: "versinde argumente".
Hy behandel dié vier kenmerke dan agtereenvolgens in die res van die hoofstuk:
Verloëning in vers 4-9, waarin hy ook die losbandigheid daarvan beklemtoon soos in die verlede geïllustreer in die tyd van Noag en Lot;
Losbandigheid in vers 10-14, waarin hy die losbandigheid van die hede uitlig;
Hebsug in vers 15-16, waarin hy weer teruggryp na 'n voorbeeld uit die verlede om sy punt te illustreer, Bileam;
Gebrek aan Skrifgesag in vers 17-22, geïllustreer in hulle afwyking: "van die heilige gebod wat aan hulle oorgelewer is".
As die geloofsgemeenskap dié vier kenmerke in gedagte hou, sal dit hulle help om weerstand te bied teen die dwaalleraars.
Petrus gebruik dus bekende temas uit die Joodse geskiedenis, waarin 'n mens drie OT temas (Vloedverhaal, Lot en Sodom en Gomorra, Bileam), kan herken (Judas het ook dié temas, maar verwys ook nog na die temas van die Eksodus, Kain en Korag) om sy punt te maak. 'n Mens kan ook 'n verskuilde verwysing na die pseudepigrafiese werk Hemelvaart van Moses in vers 11 agterkom waar Petrus verwys na die engele wat nie sover gegaan het om 'n "klag van laster voor die Here in (te) bring" nie, wat waarskynlik verwys na die stryd tussen Migael en die duiwel. Judas verwys heel eksplisiet daarna (vers 9) asook na 'n tema uit 'n ander pseudepigrafiese werk Henog 1 (vers 14-15).
Pseudepigrafiese werke is Joodse werke uit dié tyd wat toegeskryf is aan historiese persoonlikhede om daaraan gesag te verleen, maar nie deur hulle geskryf is nie. Die woord pseudepigrafies beteken letterlik "valse geskrifte", wat egter nie beteken dat die inhoud vals is nie, maar dat die titel daarvan misleidend is.
2 Petrus 1 – Lê julle daarop toe om julle roeping en verkiesing stewig te vestig
Petrus begin sy brief in vers 1 met 'n baie belangrike beskrywing van homself – dienskneg en apostel – waarna hy twee belangrike temas van die inhoud van sy brief aankondig. Hy skryf eerstens oor die kosbare geloof wat hulle van die Here ontvang het en tweedens oor die feit dat hulle in hulle kennis van Hom moet toeneem – vers 2. Dit is die boustene van ware geestelike groei wat hulle in staat stel om aan die ware evangelie vas te hou.
Hy behandel vervolgens die tweede bousteen – kennis – eerste en moedig hulle aan om hulle te beywer om geestelik te groei – vers 3-15.
Hy behandel die eerste bousteen – geloof – tweede en bevestig op drie maniere dat die geloofsinhoud wat hulle van die Here Jesus Christus ontvang het, betroubaar is. Dit is betroubaar vanweë die kragtige teenwoordigheid van die Here Jesus (2 Pet. 1:16), vanweë Petrus se eie ooggetuie ervaring daarvan (2 Pet. 1:17-18), en vanweë die getuienis van die Skrifte, onder leiding van die Heilige Gees (2 Pet. 1:19-20) – vers 16-21.